קארין אלהרר

קארין אלהרר-הרטשטיין (נולדה ב-9 באוקטובר 1977, כ"ז בתשרי ה'תשל"ח) היא חברת הכנסת מטעם מפלגת יש עתיד וחברת הוועדה לבחירת שופטים. עורכת דין במקצועה, שימשה מנהלת מערך הקליניקות המשפטיות באוניברסיטת בר-אילן וכיושבת ראש הוועדה לענייני ביקורת המדינה. היא האישה הראשונה שכיהנה בתפקיד שרת האנרגיה.

 ביוגרפיה 
 ראשית חייה 
אלהרר נולדה וגדלה בחולון למוטי וקולט אלהרר, ילידי מרוקו. בוגרת תיכון קוגל. סיימה תואר ראשון במשפטים בפקולטה למשפטים של המסלול האקדמי המכללה למינהל, ותואר שני במשפטים עם התמחות בזכויות אדם בבית הספר למשפטים של אמריקן יוניברסיטי (Washington College of Law, American University), בוושינגטון די. סי. שבארצות הברית, במסגרת תוכנית המשפטנים של הקרן החדשה לישראל. במהלך לימודי התואר השני התמחתה במסגרת ארגונים אמריקאיים העוסקים בזכויות אנשים עם מוגבלות: AAPD – ארגון הגג של אנשים עם מוגבלות; ו-MDRI, העוסק בזכויות ובשילוב בקהילה של אנשים עם מוגבלות נפשית בארצות מתפתחות.

 קריירה 
 תחום המשפט 
לאחר סיום לימודיה, בשנת 2005, שבה לישראל, והחלה לעבוד בקליניקה המשפטית לזכויות אנשים עם מוגבלות בפקולטה למשפטים של אוניברסיטת בר-אילן. ב-2008 מונתה לתפקיד מנהלת מערך הקליניקות המשפטיות של הפקולטה. בתקופת ניהולה הוקמו במסגרת המערך, קליניקה למשפט עברי וקליניקה לזכויות קשישים וניצולי השואה, והמערך גדל לשמונה קליניקות משפטיות.

 תחום החקיקה 
אלהרר פעילה בתחום החקיקה לקידום זכויות אנשים עם מוגבלויות. היא הגישה מספר עתירות עקרוניות בתחום זה, שתרמו לשינויים בנושא העסקת סייעות אישיות והסעות במסגרות החינוך המיוחד ובפעילות מול המוסד לביטוח לאומי באשר לתשלום גמלת ילד נכה לילדים עם לקות בתחום הקשת האוטיסטית.

 פעילות ציבורית 
הייתה ממייסדי התנועה למלחמה בעוני בישראל, בה פעלה בתחום הסיוע המשפטי למעוטי יכולת כלכלית. נמנית עם מקימי התוכנית שכר מצווה, המאפשרת סיוע משפטי חינם לנזקקים. ניהלה את התוכנית "הלכה למעשה" בפקולטה למשפטים באוניברסיטת תל אביב, שנועדה להגביר את מעורבותם של סטודנטים בקורסים במשפט ציבורי במסגרת הקהילה.

חברה בוועדה המייעצת לנציבות שוויון זכויות לאנשים עם מוגבלות, ובוועדת הסיוע המשפטי של לשכת עורכי הדין בישראל; חברה בוועד המנהל של ארגון קשר, המסייע למשפחות של ילדים ובוגרים עם מוגבלות; חברת המועצה הציבורית של ארגון כל-זכות; חברת המועצה הציבורית של ארגון מידות לבדיקת היעילות של עמותות בישראל.

פעילות פוליטית
 הכנסת ה-19 
באוקטובר 2012 הצטרפה אלהרר למפלגת יש עתיד והוצבה במקום העשירי ברשימת מועמדי המפלגה בבחירות לכנסת ה-19. היא נבחרה לכנסת לאחר שמפלגתה זכתה ב-19 מנדטים, ושימשה כחברה בוועדת הכספים, בוועדת הכלכלה, בוועדת החוקה, חוק ומשפט ובוועדת האתיקה. שימשה כראשת קבוצת הידידות הפרלמנטרית ישראל-מונקו וכיושבת-ראש השדולה למען שילוב ילדים עם מוגבלויות במערכת החינוך.

ביוני 2014 החלה לכהן כיושבת ראש הוועדה המיוחדת לדיון בהצעת חוק השידור הציבורי. הוועדה הכינה לקריאה שנייה ושלישית את חוק השידור הציבורי החדש, שקבע כי ב-2015 תיסגר רשות השידור ותחתיה יקום תאגיד שידור ציבורי חדש. פעילות הוועדה עוררה מחאה מצד ועדי העובדים ברשות השידור ומצדם של חברי כנסת מהאופוזיציה. עובדי הרשות אף הפגינו מול ביתה של אלהרר. ביולי 2014 סיימה הוועדה את הדיונים בהצעת החוק. שבועיים לאחר מכן אושר החוק במליאת הכנסת. ביום תחילת החוק פוטרה ההנהלה הבכירה ברשות השידור וסמכויות הניהול עברו לידיו של הכונס הרשמי במשרד המשפטים עד ליום הקמתו של תאגיד השידור החדש, במסגרת הרפורמה ברשות השידור.

 הכנסת ה-20 וה-21 
ממוזער|265x265px|אלהרר בשנת 2013
לקראת הבחירות לכנסת ה-20 הוצבה במקום השמיני ברשימת יש עתיד לכנסת, ונבחרה לכהונה שנייה לאחר שמפלגתה זכתה ב-11 מנדטים. עם הרכבת הקואליציה, והישארותה של מפלגתה באופוזיציה, מונתה לכהן כראש הוועדה לענייני ביקורת המדינה בכנסת עד ל-24 באוקטובר 2017, אז החליפה אותה בתפקיד שלי יחימוביץ'.

בישיבתה של הוועדה לביקורת המדינה, באולם הסנאט של אוניברסיטת חיפה, בנושא זיהומי האוויר בחיפה, ח"כ אלהרר הזהירה בדברה על הזיהומים בחיפה: "מדובר בפצצת זמן מתקתקת". לדבריה, "כולם מודעים - וכמעט לא עושים דבר. זו סכנה יומיומית לאזרחי הצפון, ואסור למדינה להפקיר את תושבי מפרץ חיפה, מבחינה ביטחונית ובריאותית. לא ניתן לעוד ועוד דו"חות לחלוף בלי לעשות דבר".

בשנת 2016, זכתה באות "אבירת איכות השלטון" מטעם התנועה למען איכות השלטון בישראל.

בשנת 2017, זכתה באות "הפרלמנטר המצטיין" של המכון הישראלי לדמוקרטיה.ממוזער|269x269px|אלהרר יחד עם נשיא המדינה, ראובן ריבלין, ורעייתו נחמה ריבלין במפגש למען "מנהיגות ומוגבלות", 2018
 הכנסת ה-22 וה-23 
בבחירות לכנסת העשרים ואחת בשנת 2019, לאחר השתלבותה של מפלגת יש עתיד ברשימת כחול לבן, הוצבה במקום ה-16, ונבחרה לכהונה שלישית בכנסת כשהרשימה קיבלה 35 מנדטים.

אלהרר הוצבה באותו המיקום גם בבחירות לכנסת ה-22 וה-23 ונכנסה לכנסת.

שימשה כחברה בוועדה המיוחדת לזכויות הילד, יושבת ראש השדולה למען הגיל הרך בישראל, יושבת ראש השדולה השדולה למען ילדים ובני נוער בסיכון, ויושבת ראש השדולה לזכויות אנשים עם מוגבלויות.

 הכנסת ה-24 – שרת האנרגיה 
ב-5 במאי 2021, מונתה אלהרר ליו"ר הוועדה המסדרת בכנסת ה-24.

לקראת הבחירות לכנסת העשרים וארבע, הוצבה במקום הרביעי ברשימת "יש עתיד" ונכנסה לכנסת לאחר שהמפלגה זכתה ל-17 מנדטים. עם הקמת ממשלת ישראל ה-36 מונתה לשרת האנרגיה ונכנסה לתפקידה ביוני 2021. אלהרר היא האישה הראשונה שעמשה בתפקיד זה והשרה הראשונה בישראל המתניידת בכיסא גלגלים.

ב-9 באוגוסט 2021 שוחחה עם שר הנפט המצרי וסיכמה עימו על שיתוף פעולה לייצוא מחדש של גז נוזלי, החלטה עליה מחו ארגוני הסביבה שדרשו תחתיו מעבר לאנרגיות מתחדשות לאור סכנות משבר האקלים. ב-31 באוגוסט, הכריזה אלהרר על הפסקת מתן רישיונות לחיפוש נפט יבשתי בישראל, אך בפועל לא עצרה חיפושי נפט וגז חדשים בערבה, בטענה שלא תעשה זאת לרישיונות שכבר התקבלו. על צעד זה ספגה ביקורת מארגוני הסביבה.

היא קידמה את הצטרפות ישראל ליוזמה אמריקאית-אירופית להפחתה של פליטות המתאן.

באוקטובר 2021 חתמה אלהרר על כניסתה של ישראל לברית הסולארית הבינלאומית, באותו חודש אישרה הממשלה את התכנית של אלהרר בסך 725 מיליון שקלים להתייעלות אנרגטית והפחתת גזי חממה. בנובמבר 2021 חתמה על מזכר הבנות היסטורי עם עמיתיה הירדנים והאמירתיים על ייצוא מים מישראל לירדן בתמורה לייצוא אנרגיה סולארית מירדן לישראל. ב-15 בדצמבר 2021, הודיעה על החלטתה להפסיק את מתן הרישיונות לחיפושי גז טבעי בתחומי ישראל לשנת 2022.

כשרת אנרגיה הוביל משרדה מדיניות לפיה 30% מצריכת האנרגיה בישראל תהיה מאנרגיות מתחדשות עד שנת 2030. בפברואר 2022 הייתה אלהרר הישראלית הראשונה להשתתף בכנס אנרגיה של מדינות צפון אפריקה והמזרח התיכון במצרים. בכנס הגיש במיוחד לאלהרר נשיא מצרים א-סיסי לברך אותה על השתתפותה. ביוני 2022 חתמה אלהרר על הסכם ההיסטורי עם מצרים והאיחוד האירופי לאפשר ייצוא גז טבעי מישראל למדינות האיחוד.

 הכנסת ה-25 

ב-14 ביוני 2023, נבחרה לנציגה מטעם הכנסת בוועדה לבחירת שופטים ברוב דחוק של 58 בעד ו-56 נגד.

כחברה בוועדת החוקה חוק ומשפט ויו"ר השדולה לחיזוק מעמד הדמוקרטיה ושלטון החוק אלהרר הייתה בין הקולות הבולטים במאבק הפרלמנטרי והמשפטי נגד הרפורמה המשפטית של השר יריב לוין בשנת 2023. היא מונתה על ידי יו"ר האופוזיציה יאיר לפיד לחברה בצוות משא ומתן של מפלגת יש עתיד להידברות בנושא הרפורמה המשפטית בבית הנשיא. היא החרימה את ההצבעה על ביטול עילת הסבירות והגישה יחד עם חבר הכנסת יואב סגלוביץ מיש עתיד עתירה לבג"ץ נגד החקיקה. בסוף פסל בג"ץ את החקיקה.

אלהרר מכהנת כיו"ר השדולה לזכר נרצחי המסיבות ברעים ויו"ר השדולה למען בריאות הנפש ומניעת אובדנות. היא העבירה חקיקה שנועדה לסייע לשורדי הטבח לעקוף את הבירוקרטיה ולהקל עליהם לקבל שירותים באמצעות הכרה כנפגעי עבירה. בספטמבר 2024 בעקבות לחץ ממושך מטעם אלהרר וארגוני החברה האזרחית הורחבה הזכאות לטיפולים פסיכולוגים לשורדי הטבח ברעים.

ב-2025 שלחה מכתב ליושב ראש ועדת המשנה לכוח אדם בצה"ל בו היא תריעה על עלייה חמורה בתופעת ההתאבדויות בצה"ל. בינואר 2026 הגישה הצעת חוק שתסדיר את ההכרה בחיילים ששמו קץ לחייהם - כחללי צה״ל.

 חקיקה 
בין החוקים שנחקקו ביוזמת אלהרר לאורך שנות כהונתה כחברת כנסת,
 תיקון לחוק שירותי רווחה, (מענק הסתגלות לנשים ששהו במקלט לנשים מוכות) נכנס לתוקף בדצמבר 2013 הקובע כי קבלת המענק לא תאוחר מ-60 יום מהגשת הבקשה.
 תיקון לחוק לתיקון פקודת פשיטת הרגל (מס' 8) אושר ונכנס לתוקף במרץ 2014, הקובע כי החייב ימסור למי שמגיעים לו מזונות הודעה על מתן צו הכינוס ועל זכותו להגיש בקשה לבית המשפט, אם לא ימסור הודעה כאמור, ימסור הכונס הרשמי את ההודעה.
 תיקון לחוק למניעת הטרדה מינית (מס' 13), אושר ונכנס לתוקף באוגוסט 2014 (יחד עם עדי קול).
 חוק אומנה לילדים, אושר ונכנס לתוקף במרץ 2013, הקובע את זכויותיהם של ילדים שהושמו באומנה ועקרונות למימוש זכויותיהם, ובראשם שמירת טובת הילד. כמו כן, את הדרכים להבטחת זכויות אלה, בין היתר, באמצעות קביעת הצורך בקבלת רישיון אומנה והתנאים לקבלתו, ומנגנונים לפיקוח על משפחות האומנה ועל הגופים המפעילים, שמפעילים את מערך האומנה.
 תיקון לחוק חניה לנכים (מס' 6), אושר ונכנס לתוקף במרץ 2017 (יחד עם מיקי רוזנטל). הקובע כי רשות תימרור מקומית תקצה מקומות חניה לכלי רכב הנושאים תג נכה בשטח פריקה וטעינה, במועדים שאינם מיועדים לפריקה וטעינה, ובלבד שלא מדובר בנתיב נסיעה. מספר מקומות החניה שיוקצו כאמור יהיה מספר המקומות שניתן לכלול במחצית משטח הפריקה והטעינה ובלבד שמדובר במקום חניה אחד לפחות. במועדים שמיועדים לפריקה וטעינה החניה תהיה אסורה.
 תיקון לחוק זכויות החולה (מס' 9) אושר ונכנס לתוקף באפריל 2016 (יחד עם עליזה לביא ויואל רזבוזוב). הקובע כי, אם הובא לידיעתו של מטפל כגון: רופא, אחות או פסיכולוג, כי הורה הורשע בביצוע עבירת מין או אלימות כלפי ילדו הקטין, או הוגש נגדו כתב אישום בשל ביצוע עבירה כאמור וכל עוד מתנהל ההליך הפלילי כנגדו, לא תידרש הסכמתו של אותו הורה לטיפול רפואי באותו ילד ולא יימסר לאותו הורה מידע לגבי טיפול רפואי באותו ילד. בית המשפט לענייני משפחה רשאי, לבקשת ההורה, להורות אחרת, אם מצא כי מתקיימות נסיבות מיוחדות המצדיקות זאת, וכי אין בכך כדי לפגוע בטובת הילד.
 תיקון לחוק שוויון זכויות לאנשים עם מוגבלות (מס' 15) אושר ונכנס לתוקף באוגוסט 2018. הקובע את שיעור הייצוג המינימלי של אנשים עם מוגבלות לגבי גופים ציבוריים כגון משרדי הממשלה ויחידות הסמך, הכנסת, צבא הגנה לישראל, משטרת ישראל, שירות בתי הסוהר, רשויות מקומיות ותאגידים וגופים ציבוריים אחרים. בגוף ציבורי שמעסיק 100 עובדים לפחות, 5% מקרב עובדיו יהיו אנשים עם מוגבלות משמעותית.
 תיקון לחוק עבודת נשים (מס' 62) אושר ונכנס לתוקף בדצמבר 2020 (יחד עם תמר זנדברג), הקובע כי מי שהעסיק עובדת ששהתה במקלט לנשים מוכות 150 ימים לאחר תום ימי היעדרותה יהיה זכאי בתום תקופת העסקתה למענק חד־פעמי בסכום של 5,000 שקלים חדשים.
 תיקון לחוק המכינות הקדם-צבאיות אושר ונכנס לתוקף ביולי 2017 (יחד עם עמר בר-לב), הקובע כי הגדרת "מכינה קדם צבאית" מוגדרת כך שבין תלמידי המכינות נכללים גם צעירים עם מוגבלות המיועדים להתנדבות לשירות ביטחון ופטורים משירות סדיר מסיבות רפואיות. עוד קובע החוק כי המיועדים להתנדבות כאמור מוגדרים כחניכי המכינות הקדם צבאיות לכל דבר ועניין, וכך הם נמנים עתה במספר החניכים הקובע לעניין השתתפות אוצר המדינה בתקצוב המכינות.
 תיקון לחוק לימוד עזרה ראשונה בבתי ספר אושר ונכנס לתוקף במרץ 2018, הקובע כי כל מחזיק שבהחזקתו בית ספר שלומדים בו מעל 500 תלמידים, יציב מכשיר החייאה אחד לפחות במקום מרכזי ונגיש בבית הספר, וידאג לכך שבבית הספר תהיה ערכת עזרה ראשונה אחת לפחות. עוד נקבע בחוק כי מחזיק שלא הציב בבית ספר מכשיר החייאה או שלא דאג לתקינותו בהתאם להוראות החוק, דינו קנס.
 תיקון לחוק שוויון זכויות לאנשים עם מוגבלות (מס' 18), אושר ונכנס לתוקף ביולי 2018, הקובע כי אדם עם מוגבלות מקצרת חיים יהיה זכאי לקבל לדיור הלוואה מגוף פיננסי בסכום שלא יעלה על מיליון שקלים חדשים, אם הוא אדם עם מוגבלות מקצרת חיים שרכש ביטוח חיים לאדם עם מוגבלות מקצרת חיים למטרת הלוואה לדיור, והכיסוי הביטוחי לעניין זה לא יעלה על 500,000 שקלים חדשים.
 תיקון לחוק מגבלות על חזרתו של עבריין מין לסביבת נפגע העבירה (מס' 8) אושר ונכנס לתוקף ביולי 2018 המרחיב את ההגדרה של "עבריין מין" כך שתכלול גם מי שביצע עבירת מין בהיותו קטין והורשע בביצועה, אם נידון למאסר בפועל או אם בית המשפט ציווה על החזקתו במעון נעול או על אשפוזו, והוא שוחרר מהם לאחר גיל 19. בנוסף, קובע כי בית המשפט יימנע, ככל האפשר, מפגיעה בצרכים הייחודיים הנוגעים לשיקומו של עבריין מין כאמור. ההסדר יחול לגבי עבריין שביום פרסומו של חוק זה טרם שוחרר ממאסר, מהחזקה במעון או מאשפוז שציווה עליהם בית המשפט.
 תיקון לחוק אומנה לילדים אושר ונכנס לתוקף באוגוסט 2016, הקובע כי ההגנה על התשלומים המשולמים לאומן כהחזר הוצאות מפני עיקול, העברה או שעבוד תחול על התשלומים גם אם הופקדו כבר בחשבון הבנק של האומן, למשך 30 ימים. שנית, ההגנה תחול גם אם התשלומים כבר הופקדו כבר בחשבון הבנק של האומן, למשך 30 ימים. ההגנה תחול גם מפני עיקול בשל חוב מזונות. בנוסף, התיקון קובע שילד במשפחת אומנה יובא בחשבון בהרכב אותה משפחה לעניין קביעת הסכום משכר העבודה המוגן מפני עיקול.
 חוק הפיקוח על מעונות יום לפעוטות אשר קובע חובה לרישיון להפעלת מעון יום והכשרות ובדיקות רקע לאנשי צוות. (2018)

 חיים אישיים 
אלהרר מתמודדת עם מחלת ניוון שרירים, ומתניידת באמצעות כיסא גלגלים. היא נשואה ואם לשני ילדים. מתגוררת בראשון לציון. אלהרר דוברת עברית, אנגלית וצרפתית.

 קישורים חיצוניים 


קארין אלהרר באתר מפלגת "יש עתיד"

 קארין אלהרר, "מסייעים להסיר את המגבלה" - בכתב העת של לשכת עורכי הדין בישראל- "עורך הדין" גיליון יולי 2011


 מזל מועלם, ח"כ אלהרר: במערכת הביטחון עסוקים בלהתגונן במקום בלהתייעל, באתר אל-מוניטור, 18 באוגוסט 2015










 דליה בן ארי, קארין אלהרר: "אני אימא של סופי שבוע", את, 5 ביולי 2023


 הערות שוליים 

קטגוריה:בוגרות בית הספר למשפטים באמריקן יוניברסיטי
קטגוריה:בוגרי בית הספר למשפטים באמריקן יוניברסיטי
קטגוריה:נשים ראשונות בתפקידים ציבוריים
קטגוריה:עורכות דין חברתיות ישראליות
קטגוריה:עורכי דין חברתיים ישראלים
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:חברות הכנסת התשע עשרה
קטגוריה:חברי הכנסת התשע עשרה
קטגוריה:חברות הכנסת העשרים
קטגוריה:חברות הכנסת העשרים ואחת
קטגוריה:חברי הכנסת העשרים ואחת
קטגוריה:חברות הכנסת מטעם יש עתיד
קטגוריה:חברי הכנסת מטעם יש עתיד
קטגוריה:חברות הכנסת העשרים ושתיים
קטגוריה:חברי הכנסת העשרים ושתיים
קטגוריה:חברות הכנסת העשרים ושלוש
קטגוריה:חברות הכנסת העשרים וארבע
קטגוריה:חברי הכנסת העשרים וארבע
קטגוריה:בוגרות המסלול האקדמי המכללה למינהל: משפטים
קטגוריה:בוגרי המסלול האקדמי המכללה למינהל: משפטים
קטגוריה:זוכי אות אביר איכות השלטון
קטגוריה:חברות הכנסת מטעם כחול לבן
קטגוריה:חברי הכנסת מטעם כחול לבן
קטגוריה:חברות הכנסת מטעם יש עתיד – תל"ם
קטגוריה:חברי הכנסת מטעם יש עתיד – תל"ם
קטגוריה:יושבי ראש הוועדה לענייני ביקורת המדינה
קטגוריה:חולון: חברי הכנסת
קטגוריה:ראשון לציון: חברי הכנסת
קטגוריה:בוגרות תיכון קוגל
קטגוריה:בוגרי תיכון קוגל
קטגוריה:שרות ממשלת ישראל השלושים ושש
קטגוריה:שרי ממשלת ישראל השלושים ושש
קטגוריה:שרי ממשלת ישראל
קטגוריה:שרי האנרגיה והתשתיות הלאומיות בממשלות ישראל
קטגוריה:חברי כנסת נכים
קטגוריה:חברי הכנסת העשרים וחמש
קטגוריה:חברות הכנסת העשרים וחמש
קטגוריה:ישראליות שנולדו ב-1977
קטגוריה:ישראלים שנולדו ב-1977
קטגוריה:חברי הכנסת: משפטנים
קטגוריה:נציגי הכנסת בוועדה לבחירת שופטים